‘જુલિયસ સીઝર’માં સીઝરના રોલમાં બ્રાન્ડોને રોમન સેનેટમાં દગાબાજ મિત્ર અને રાજકારણીઓ ખંજર હુલાવીને દુનિયા છોડી દેવાની ફરજ પાડે છે, તો ‘ધી યંગ લાયન્સ’ ફિલ્મમાં અમેરિકન સૈનિક ગોળી મારીને નાત્ઝી સૈનિકના પાત્રમાં બ્રાન્ડોનો જીવનદિપક બુઝાવી દે છે. ‘ધી ગોડફાધર’ ફિલ્મના ડિરેક્ટર ફ્રાન્સિસ કોપોલા સાથે કરેલા બ્રાન્ડોના બીજા ફિલ્મ ‘ઍપોકલિપ્સ નાઉ’માં વિયેતનામ યુદ્ધ દરમિયાન અમેરિકન કેપ્ટનના રોલમાં બ્રાન્ડોને તેનો જ સાથી જવાન તલવારથી રહેંસી નાખે છે. ‘ધી ફ્યુજિટિવ કાઈન્ડ’ ફિલ્મમાં બ્રાન્ડો સળગતા મકાનમાંથી પોતાનું પ્રાણપ્યારું જેકેટ બચાવવાની મથામણમાં સળગીને પ્રાણ ગુમાવી બેસે છે, તો ‘મ્યુટિની ઓન ધી બાઉન્ટી’ ફિલ્મમાં બ્રિટિશ નૌસેનાનાં વહાણમાં લાગેલી આગમાં બ્રાન્ડોનું પાત્ર ભડથું થઈ જાય છે. બ્રાન્ડોનાં મોત સાથેના વળગણને અને અગાઉની બે ફિલ્મ્સમાં સળગી મરવાની ઘટનાઓ જાણ્યા પછી ‘ધી બર્ન’ ફિલ્મનું ટાઈટલ સાંભળીને એવું જ લાગે કે બ્રાન્ડોએ તેમાં પણ અગ્નિસ્નાન જ કર્યું હશે. ના, બિલકુલ નહિ.. બ્રાન્ડો એ ફિલ્મમાં ચાકુના ઘા ખાઈને મરવાનું પસંદ કર્યું હતું.